CELEX: E2011J0018
Language: da
Date: 2012-09-28 00:00:00
Title: Domstolens dom af 28. september 2012 i sag E-18/11 — Irish Bank Resolution Corporation Ltd mod Kaupthing Bank hf. (Artikel 34 i aftalen mellem EFTA-staterne om oprettelse af en tilsynsmyndighed og en domstol — appel af en afgørelse der anmoder om en rådgivende udtalelse — sanering og likvidation af kreditinstitutter — direktiv 2001/24/EF — konform fortolkning)

31.1.2013   
            
            
               DA
            
            
               Den Europæiske Unions Tidende
            
            
               C 29/6
            
         DOMSTOLENS DOM
   af 28. september 2012
   i sag E-18/11
   Irish Bank Resolution Corporation Ltd mod Kaupthing Bank hf.
   (Artikel 34 i aftalen mellem EFTA-staterne om oprettelse af en tilsynsmyndighed og en domstol — appel af en afgørelse der anmoder om en rådgivende udtalelse — sanering og likvidation af kreditinstitutter — direktiv 2001/24/EF — konform fortolkning)
   2013/C 29/07
   I sag E-18/11 har Héraðsdómur Reykjavíkur (Reykjavík byret), i medfør af artikel 34 i aftalen mellem EFTA-staterne om oprettelse af en tilsynsmyndighed og en domstol, indgivet anmodning til Domstolen om en rådgivende udtalelse i sagen Irish Bank Resolution Corporation Ltd mod Kaupthing Bank hf. vedrørende fortolkningen af artikel 14 i Europa-Parlamentets og Rådets direktiv 2001/24/EF af 4. april 2001 om sanering og likvidation af kreditinstitutter. Domstolen, sammensat af præsidenten Carl Baudenbacher (refererende dommer) og dommerne Per Christiansen og Páll Hreinsson, har afsagt dom i sagen den 28. september 2012. Domskonklusionen lyder således:
   
               1)
            
            
               I tilfælde af uoverensstemmelse mellem de forskellige sprogversioner skal den version, der afspejler den almindelige opbygning af og formålet med det direktiv, som den er led i, samt de generelle EØS-retlige principper, betragtes som udtryk for betydningen af en EØS-retlig bestemmelse.
            
         
               2)
            
            
               Artikel 14 i direktiv 2001/24/EF af 4. april 2001 om sanering og likvidation af kreditinstitutter er til hinder for en national bestemmelse, der efter offentliggørelsen af en opfordring til at anmelde fordringer mod kendte kreditorer, som har hjemsted eller hovedkontor i andre EØS-lande, muliggør bortfald af uanmeldte fordringer, selvom disse kreditorer ikke er blevet individuelt underrettet, og den nationale lovgivning kræver anmeldelse af fordringen med henblik på dens anerkendelse.
            
         
               3)
            
            
               Det er ikke et krav i EØS-aftalen, at bestemmelser i et direktiv, som er indsat i EØS-aftalen, skal finde direkte anvendelse eller have forrang i forhold til nationale bestemmelser, som indebærer en fejlagtig omsætning af den pågældende EØS-regel i national lovgivning. Den nationale domstol er dog forpligtet til så vidt muligt at opnå det med direktivet tilsigtede resultat gennem konform fortolkning af national lovgivning sammenholdt med den EØS-retlige bestemmelse.